
Mesterséges intelligencia alapú döntéstámogató rendszer fejlesztése gépjármű biztosítási csalások feltárásához

Kulcsszavak: biztosítás, káreset, csalás, gépjármű, magyarország
A biztosítási csalások (valótlan vagy akár eltúlzott kártérítési igény) világszerte ismert gazdasági bűncselekménynek számítanak. Súlyos károkat okoznak, valamint a biztosító társaságok és ügyfeleik közötti bizalmat is rombolják. Így a csalárd esetek felismerése nagyon fontos folyamat. Jelen dolgozat keretein belül egy olyan döntéstámogató rendszert mutatunk be, mely alkalmas lehet a gyanús esetek kiválogatására a kötelező gépjármű felelősségbiztosítási piacon már a kivizsgálás igen korai szakaszában. Ennek megvalósítására valós kártérítési esetek adatait alkalmaztuk, az alábbi feltételek mentén: az igény alapjául szolgáló balesetben két érintett személygépjármű volt, ezek mindegyike magánszemély tulajdonában állt, illetve személyi sérülés nem történt. A fentiek figyelembevételével létrehoztunk egy hierarchikus fuzzy struktúrát, melyben az okozó és a károsult oldalán egyaránt meghatároztuk a csalás kockázati szintjét, majd ezeket összevonva számítottuk ki az eset teljes kockázatát. Megállapítottuk, hogy a küszöbérték felett részletesebb vizsgálat szükséges képzett kárszakértő részéről. Összességében elmondható, hogy az általunk létrehozott rendszer alkalmas lehet az esetek kiválogatására, a szakértelem fókuszálásával pedig a csalásgyanús esetek alaposabb áttekintése által hatékonyabbá tehető a kártérítési folyamat.



